L’IES Comarcal, d’intercanvi a Eslovènia
2025-07-24

Per segon any consecutiu, els alumnes de 2n d’ESO de l’IES Comarcal han viatjat a Eslovènia per a realitzar un intercanvi cultural amb estudiants del país europeu. El viatge va tenir lloc del 27 de març al 3 d’abril i la destinació va ser Izola, una ciutat situada al sud-oest d’Eslovènia, en la costa del Mar Adriàtic. Es tracta d’una aposta més del centre educatiu per la internacionalització i per l’intercanvi cultural en el camp de l’educació.

Així, a més de conéixer l’institut eslovè, els alumnes i professors de l’IES Comarcal van tenir temps per a conéixer els llocs més emblemàtics de la ciutat, així com els seus bells paisatges. Tots ells, es van allotjar en les llars d’estudiants eslovens de manera que van poder, durant uns dies, acostar-se a la cultura, gastronomia i tradicions del país. L’idioma de comunicació va ser l’anglés, així que els joves també van poder aprofitar per a perfeccionar la seua habilitat oral amb l’idioma. Una experiència positiva i enriquidora que esperen repetir el pròxim curs.